ભારતીય લોકજીવન સાથે શ્રદ્ધા, અંધશ્રદ્ધા, વહેમો અને માન્યતાઓ આદિકાળથી જોડાયેલા જોવા મળે છે. બે બહેનો ઉપર હું સાત ખોટયનો ભાઈલો હોવાથી કોઈની નજર ન લાગી જાય એ માટે મારી બાએ મને ગળામાં મંતરેલી રૂપાની ડોડી, માદળિયું અને હાથમાં પીળા-કાળા રંગની ફટકિયા પારાના કાંડિયા પહેરાવેલા. ૭૦ વર્ષ પછીયે એનું આછુંપાતળું સ્મરણ છે. ભણીગણીને બાજંદો બન્યા પછી પાછેતરી વયે આરંભાયેલી મારી સંશોધનયાત્રામાં બાઈઓના મજેદાર કંઠે ગવાતું એક વિનોદગીત સાંપડયું. એમાંથી માદળિયાના આ લેખના શ્રી ગણેશ મંડાયા ઃ